還深父同年兄詩卷
作者：黄庭堅
朝代：宋

paragraphs: 四體懶不佳，百蟲夜相煎。
呼燈探床頭，忽得故人編。
一哦肺渴減，再讀頭風痊。
清切如其人，石齒潄潺湲。
園林秋郊靜，桃李春晝妍。
雍容比興體，百物落眼前。
仍仍愁時語，聽猿三峽船。
梅黄雨撲地，水白雁橫天。
歎息夜渠央，屋角月上弦。
把卷著牀頭，我知其人賢。
昨日河間令，橫胥不顧錢。
如臂使十指，從我伸與拳。
淹留落閑處，坐研考二篇。
更使有閒日，歌嘲拾蘭荃。
何時造化手，端爲鑄龍泉。